b'\n_START_ARTICLE_\nGumball 3000\n_START_PARAGRAPH_\nGumball 3000 on vuosittainen 3\xc2\xa0000 mailin (noin 4\xc2\xa0900 kilometrin) pituinen rikkaiden suosima autokisa, jonka reitti kulkee yleisill\xc3\xa4 teill\xc3\xa4 l\xc3\xa4pi useiden maiden ja maanosien.\n_START_SECTION_\nHistoria\n_START_PARAGRAPH_\nEnsimm\xc3\xa4isen Gumball 3000 -kisan j\xc3\xa4rjesti Maximillion Cooper vuonna 1999. Gumball 3000 ei ole vakavamielinen autokilpailu. Sen henkeen kuuluu juhlimista ja hauskanpitoa v\xc3\xa4lietapeilla. Kisaan on otettu osaa mit\xc3\xa4 erikoisimmilla autoilla vuosien saatossa, vaikkakin suurin osa osanottajista ajaa reitin l\xc3\xa4pi normaaleilla urheiluautoilla. Kilpailun tapa juontaa juurensa 1970-luvulla Yhdysvalloissa it\xc3\xa4rannikolta l\xc3\xa4nsirannikolle ajetusta Cannonball-kilpailusta. Gumballissa ei ole virallisia voittajia, mutta kisan p\xc3\xa4\xc3\xa4tteeksi jaetaan palkinto parhaasta Gumball-hengest\xc3\xa4. _NEWLINE_Viranomaiset ovat joutuneet toistuvasti puuttumaan osallistujien ylinopeuksiin ja muihin tieliikennerikkomuksiin. L\xc3\xa4hes joka vuosi kisassa on tapahtunut my\xc3\xb6s vakavia ulosajoja. Vuosina 2001, 2006 ja 2013 Gumballin reitti on kiert\xc3\xa4nyt my\xc3\xb6s Suomen l\xc3\xa4pi._NEWLINE_Kisoista on koottu samanniminen televisiosarja lukuun ottamatta varhaisimpia kisoja. Suomessa sarjaa alettiin n\xc3\xa4ytt\xc3\xa4\xc3\xa4 vuonna 2008 Jim-kanavalla nimell\xc3\xa4 Gumball-ralli. My\xc3\xb6s Jackass-ohjelman erikoisjaksossa n\xc3\xa4htiin Jackass-ryhm\xc3\xa4 vuoden 2001 Gumball 3000 -kisan tunnelmissa. F1 Racing -lehden mukaan entinen F1-mestari Damon Hill on my\xc3\xb6s osallistunut Gumball 3000 -kisaan uransa j\xc3\xa4lkeen. Suomalainen miljon\xc3\xa4\xc3\xa4ri Jussi Salonoja osallistui kilpailuun vuonna 2007. Vuosina 2011, 2012 ja 2013 Duudsonit olivat mukana Gumballissa. Vuonna 2013 mukana oli useita suomalaisia tiimej\xc3\xa4: #76 @team76fi Ferrari 458 spiderilla, #67 Black Bull Power Team; Mika Kosolan ja Harri Hakalan entis\xc3\xb6im\xc3\xa4ll\xc3\xa4\xc3\xa4n vuoden 1967 Shelby GT500:lla, sek\xc3\xa4 #110 R\xc3\xa4hin\xc3\xa4 Records -artistit Elastinen, Timo Pieni Huijaus ja Uniikki autonaan Porsche Panamera. Vuoden 2014 kisa ajetaan Miamista Ibizalle ja siihen osallistui tiett\xc3\xa4v\xc3\xa4sti Suomesta ainakin #76 @team76fi._NEWLINE_2015 rallissa oli mukana Suomesta #8 TeamTaxi, johon kuuluivat rap-artistit Mikael Gabriel ja Musta Barbaari sek\xc3\xa4 Esko Sepp\xc3\xa4nen ja Left Foot. Tiimi ajoi Volvo-merkkisell\xc3\xa4 taksilla. _NEWLINE_Vuoden 2007 Gumball 3000 -rallissa tapahtui kahden sivullisen hengen vaatinut onnettomuus Makedoniassa. Nainen ja h\xc3\xa4nen autoa ajanut 67-vuotias miehens\xc3\xa4 kuolivat Gumballiin osallistuneen Porschen t\xc3\xb6rm\xc3\xa4tty\xc3\xa4 pariskunnan Volkswagen Golf -henkil\xc3\xb6autoon. Raporttien mukaan Porsche ajoi onnettomuuden sattuessa v\xc3\xa4\xc3\xa4r\xc3\xa4ll\xc3\xa4 kaistalla 200\xc2\xa0km/h:n tuntinopeudella alueella, jossa oli 60\xc2\xa0km/h:n nopeusrajoitus. Onnettomuudessa osallisina olleet kaksi brittil\xc3\xa4ist\xc3\xa4 Gumball-kilpailijaa saivat vain v\xc3\xa4h\xc3\xa4isi\xc3\xa4 vammoja. Miehet j\xc3\xa4iv\xc3\xa4t pakoyrityksest\xc3\xa4 huolimatta Makedonian poliisin pid\xc3\xa4tt\xc3\xa4miksi. Toinen miehist\xc3\xa4 yritti my\xc3\xb6hemmin paeta maasta yksityislentokoneellaan._NEWLINE_Ralli keskeytettiin onnettomuuden vuoksi.'